Julieta de Melo Monteiro

Julieta de Melo Monteiro (jaiotzez Julieta Nativa de Melo; Rio Grande, 1855eko urriaren 21a – ibidem, 1928ko urtarrilaren 27a), Penserosa izengoitiaz ere ezaguna, brasildar idazle eta kazetaria izan zen.

 Bizitza 
Julieta Nativa de Melo Rio Grande hirian jaio zen 1855eko urriaren 21ean. Revocata dos Passos Figueiroa de Melo poetaren eta João Correia de Melo merkatariaren alaba, Amália dos Passos Figueiroa poeta eta kazetariaren iloba eta Revocata Heloísa de Melo idazle eta kazetariaren ahizpa zen. 1876ko urriaren 21ean, 21 urte bete zituen egunean, Francisco Guilherme Pinto Monteiro poeta portugaldarrarekin ezkondu zen eta Julieta de Melo Monteiro izena erabiltzen hasi zen.

Hemezortzi urte zituela argitaratu zuen bere lehen lana: Prelúdios, Emílio Zaluarrek hitzaurreztatutako poesia bilduma, non parnasianismoaren ildoa hartu zuen. 1892an kaleratu zuen Oscilantes hamalaudunen bilduma. Coração de mãe (1893), Alma e coração (1897), Berilos (1911) eta Terra sáfara (1928) liburuen egilea ere izan zen.

22 urterekin, Revocata Heloísa de Melo ahizparekin batera, O Corymbo aldizkaria sortu zuen, ia hirurogei urtez argitaratu zena. Lehenengo alea 1885eko ekainean argitaratu omen zen, tabloide formatuan, eta lau orrialde zituen. Julieta hil ondoren ere zirkulazioan jarraitu zuen, bere ahizpak zuzenduta, eta 1944an bakarrik existitzeari utzi zion.

Violeta aldizkaria (1878-1879) ere sortu zuen eta, horrez gain, O Escrínio (Porto Alegre), O Eco do Povo (Porto Alegre), O Progresso Literário (Pelotas), A Tribuna Literária (Pelotas), A Illustração Pelotense (Pelotas), Almanaque Popular Brasileiro, A Tribuna do Povo, Interrogação, Progresso Literário e Estatístico, A Mensageira eta Jornal das Moças aldizkarietan kolaboratu zuen. 

Partenon Literário erakundeko kide eta Brasilgo Emakumeen Legioaren ohorezko kide izan zen eta Brasilgo Emakumezkoen Klaseen Batasuna zuzendu zuen.

Bizitzaren amaierara arte idazten jarraitu zuen. 1928ko urtarrilaren 27an hil zen, 72 urte zituela.

 Erreferentziak 

 Kanpo estekak 

Kategoria:Hegoaldeko Rio Grande estatuko jendea
Kategoria:Brasilgo ipuingileak
Kategoria:Emakume ipuingileak
Kategoria:Brasilgo poetak
Kategoria:Emakume poetak
Kategoria:XIX. mendeko emakume idazleak
Kategoria:XX. mendeko emakume idazleak
Kategoria:Portugesezko idazleak
Kategoria:Brasilgo kazetariak
Kategoria:Emakume kazetariak
Kategoria:XIX. mendeko kazetariak
Kategoria:XX. mendeko kazetariak